फायरिंग में फंसा भास्कर रिपोर्टर, वीडियो वायरल होने के बाद बढ़ी हिंसा
Manipur Violence Exclusive Report - Follow Manipur Riot Imphal Situation Latest Updates On Dainik Bhaskar. मुस्लिम ड्राइवर ने कहा- काम जल्दी खत्म कीजिए, नहीं तो लौटते हुए दिक्कत हो सकती है। लेकिन कुकी महिलाओं से बात करते करते देर हो चुकी थी। फिर भी हम इंफाल के रास्ते निकल पड़े।
तारीख: 22 जुलाई, 2023। दिन: शनिवार। वक्त: शाम के 6:30 बजे। मणिपुर हिंसा के एपिसेंटर चुराचादंपुर में हम कुकी महिलाओं से मिलकर लौट रहे थे। इंफाल की तरफ 10 Km चले थे कि दूर एक इमारत में आग लगी नजर आई। हम उस तरफ चल दिए, इमारत करीब 3 Km दूर थी।
वक्त: शाम के 6:54 बजे। हम जलती हुई इमारत के पास पहुंचे, फोन निकाला और फोटो-वीडियो लेना शुरू किया। तभी एक गोली करीब से सनसनाती हुई निकल गई। हमारी तरफ फायरिंग होने लगी। पास की खंडहर इमारत की तरफ भागे। हम दीवार के पीछे छिपे थे और लगातार फायरिंग हो रही थी। ये सिंगल शॉट नहीं थे, इंसास, एके-47 और एके-56 से फायरिंग हो रही थी।
अचानक हमारे पीछे से आवाज आई...
लाइट बंद, लाइट बंद करो…
तुरंत लाइट बंद करो
वो लोग लाइट देखकर फायरिंग करते हैं
जब गोली आती है, तो चेहरा नहीं देखती
ये आवाज पीछे एक बंकर से आ रही थी। आवाज फिर आई- ‘बचना है, तो इधर आओ।’ अंधेरा था, लेकिन ध्यान से देखा तो ये सुरक्षाबल के जवान थे। कोई ऑप्शन नहीं था, रिस्क लिया और बंकर की तरफ भागे। बंकर में पहुंचे, तो सामने CRPF की 197 और 133 बटालियन के जवान मोर्चा संभाले हुए थे। उन्होंने हमें बंकर की एक दीवार के सहारे छिपा दिया।
मैंने फोन निकाला और कुछ शूट करने लगा, एक जवान सख्ती से बोला- ‘जिंदा रहना है तो सिर नीचे रखो।’ पता चला कि सामने से कुकी लोग फायरिंग कर रहे हैं।
महिलाओं को निर्वस्त्र करने का वीडियो आने के बाद लड़ाई तेज हुई
इस कहानी को थोड़ा पीछे से सुनाते हैं, 19 जुलाई को मणिपुर से दो कुकी महिलाओं को निर्वस्त्र कर परेड कराए जाने का वीडियो वायरल होने के बाद अब और महिलाएं भी सामने आने लगी हैं। इंफाल के एक कार वॉश में 5 मई को 2 लड़कियों से गैंगरेप और हत्या का मामला सामने आया है।
एक केस 15 मई का सामने आया है, जिसमें महिला को मैतेई महिला संगठन मीरा पैबिस की मेंबर्स ने किडनैप किया और मिलिटेंट ग्रुप आरामबाई टेंगोल के लोगों को सौंप दिया। इसके बाद 4 लोगों ने उसके साथ गैंगरेप और मारपीट की।
इस तरह की कहानियां सामने आने के बाद इंफाल घाटी और पहाड़ियों के बीच मौजूद फुटहिल के इलाकों में जंग फिर शुरू हो गई है। इस इलाके में कुकी और मैतेई दोनों के बंकर पहले से मौजूद हैं, ये आप भास्कर की रिपोर्ट में पहले ही पढ़-देख चुके हैं। अब पढ़िए इस जंग के बीच से ग्राउंड रिपोर्ट…
वक्त: शाम के 7 बजे
फायरिंग होती रही, लेकिन सुरक्षाबल गोली नहीं चला सकते
लगातार फायरिंग जारी थी। हम अचानक इन हालात में फंसे थे, हमारे पास बुलेट प्रूफ प्रोटेक्शन गियर, हेलमेट कुछ नहीं था। सामने जोरदार धमाका हुआ, शायद इमारत पर एक और बम फेंका गया था। बंकर में तैनात जवान समेत हम नीचे झुककर छिप गए।
जवान जवाबी फायर नहीं कर रहे थे। हमने पूछा, ‘आप जवाबी फायरिंग क्यों नहीं कर रहे?’ जवाब मिला- ‘हमारे पास सेंटर से फायरिंग के ऑर्डर नहीं है। जब तक हमारे पास आकर या सामने से सीधे कोई फायरिंग नहीं करता और हमारी कोई कैजुअल्टी नहीं होती, हमें फायर नहीं करना है। यहां हमारा काम है अपनी हद में रहकर हालात को काबू करना।’
हम जिस जगह फायरिंग में फंसे हैं, वो थोरबुंग है। थोरबुंग बिष्णुपुर और चुराचांदपुर के ठीक बीच का इलाका है, जहां हिंसा के पहले मैतेई और कुकी समुदाय रहते थे। 3-4 मई को हुई हिंसा ने इस शहर को घोस्ट टाउन में बदल दिया।
हिंसा का पहला एपिसेंटर चुराचांदपुर था, लेकिन अब पहाड़ों और घाटी के बीच के इलाके जंग का मैदान बन गए हैं। थोरबुंग और कांगवे की एक किमी के बेल्ट में CRPF की तीन बटालियन, असम राइफल्स और BSF जैसे तीन केंद्रीय बल तैनात हैं। फिर भी हिंसा, गोलीबारी, बमबाजी और आगजनी जारी है।
वक्त: 7:32 PM
फायरिंग बढ़ी तो CRPF वालों ने सेफ हाउस पहुंचाया
फायरिंग लगातार जारी थी, बार-बार ब्लास्ट की आवाज आ रही थी। बंकर में मौजूद CRPF के अफसर ने कहा- ‘आपके पास बुलेट प्रूफ जैकेट और हेलमेट नहीं हैं। आपका यहां रहना बिल्कुल सेफ नहीं है। कुछ दिन पहले इसी बंकर पर हमारे एक जवान को गोली लगी थी। उसे तीन इंजरी आई थीं।’
सेफ हाउस तक पहुंचने में भी रिस्क था। CRPF के जवानों ने एक सुरक्षा घेरा बनाया और हमें सेफ हाउस की तरफ ले गए। फायरिंग कुकी कर रहे थे और ये सेफ हाउस भी एक कुकी का ही घर था। इस घर को CRPF ने अपना अस्थायी ठिकाना बना लिया है। हम सुरक्षित घर के अंदर पहुंच गए।
मौके पर मौजूद CRPF कमांडेंट अश्विनी झा ने बताया कि ‘ये स्कूल है, जिसे भीड़ ने आग के हवाले कर दिया है। वही लोग फायरिंग भी कर रहे हैं। ये अक्सर रात के वक्त ऐसा करते हैं, जिससे अंधेरे में बचकर निकल जाएं।'
'कुकी और मैतेई समुदाय में से कोई एक ऐसा करता है, तो दूसरे गुट की तरफ से जवाबी फायरिंग होती है। इस तरह से यहां क्रॉस फायरिंग के हालात हो जाते हैं। इस वक्त हम इसी क्रॉस फायरिंग के बीच खड़े हैं। बतौर फोर्स हमारा काम है लोगों को एक तरफ से दूसरी तरफ न जाने देना।’
वक्त: 8:22 PM
अचानक जोरदार धमाका हुआ, ये देसी पॉम्पी गन का फायर था
सेफ हाउस में हमारे साथ CRPF कमांडेंट दीपक रोहिल्ला भी थे। वे अपनी पूरी यूनिट को डायरेक्शन दे रहे थे। वे वॉकी टॉकी पर लगातार अपने जवानों से बात कर रहे थे। किस बंकर में कौन तैनात है, किस पोजिशन पर एक्टिविटी हो रही है, फायरिंग किस डायरेक्शन से आ रही है, संतरी किस तरफ तैनात हैं, ड्रोन से क्या एक्टिविटी नजर आ रही है, संतरी से फीडबैक लेकर वे बंकर में तैनात जवानों को एक्शन के ऑर्डर दे रहे थे… ये सब कुछ हम पहली बार देख और समझ रहे थे। इतनी देर में अचानक जोरदार बुम… की आवाज आई। ये आवाज कमांड सेंटर के एकदम करीब से आई थी।
कमांडेंट ने तुरंत पूछा- ‘ये धमाका कैसा था? कहां से आया’? वॉकी टॉकी पर जवाब आया- ‘सर वो लोग ही आपस में मार रहा है। पॉम्पी गन लगता है। दूसरे को डराने के लिए मार रहा है।’ कमांडेंट ने कहा- ‘अलर्ट रहना बॉयज, मेन रोड पर कोई एक्टिविटी हो नजर रखना और तुरंत बताना।’
वक्त: 9:54 PM
भीड़ अचानक सड़कों पर आ गई, हाथों में राइफल और खुलेआम फायरिंग
आगजनी, गोलीबारी, बमबारी… ये सब हो रहा था, लेकिन इसी बीच बंकर्स के सामने मेन रोड पर अचानक 50-60 लोगों का झुंड आ गया। सड़क पर खुलेआम फायरिंग हो रही थी, इस भीड़ को कोई खौफ नहीं था।
हमें पता चला कि ये कुकी लोग हैं। अपने गांव पर हमले का डर देखकर सड़कों पर आ गए हैं। इस भीड़ में ज्यादातर पुरुष थे और ये कंधों पर राइफल टांगे हुए थे और हाथ में तलवार जैसा हथियार खांग था।
भीड़ इतनी बढ़ गई कि अब CRPF के जवानों के काबू से बाहर होने लगी थी। ये लोग मेन रोड की तरफ से बढ़ते हुए मैतेई इलाके की तरफ जा रहे थे। एक जवान ने कहा- ‘अब ये लड़ाई रात भर चलेगी, ये तय है। आप मीडिया वाले तो आज यहां फंसे हो, हमारे लिए तो रोज का हो गया है। हर तीसरे-चौथे दिन यही हालात होते हैं।'
'कभी कुकी-मैतेई पर हमला कर देता है, तो कभी मैतेई कुकी बस्ती में आग लगा देता है। दोनों ही कम्युनिटी में से कोई कम नहीं है। मैतेई के पास थानों से चुराए ऑटोमैटिक हथियार हैं, तो कुकी के पास देसी तरीके से बनाए वेपन हैं। कुछ लोगों के पास ऑटोमैटिक वेपन भी दिखते हैं।’
हमने पूछा, ‘ये हथियारबंद हिंसक भीड़ आप पर हमला नहीं करती?’ इसके जवाब में BSF के अधिकारी कहते हैं ‘कुकी हो या मैतेई, उनकी हमसे लड़ाई ही नहीं है। वे आपस में लड़कर मर रहे हैं। हम कोशिश करते हैं कि इन्हें रोकें, लेकिन वो दूसरे रास्तों से जाकर एक-दूसरे के इलाकों में घुस जाते हैं।'
'अगर ये हम पर फायर करेंगे, तो हम उन्हें नहीं छोड़ेंगे। ये गुरिल्ला लोग हैं, जानते हैं कि अगर हमसे लड़ेंगे, तो नहीं बचेंगे। इस तरह से लोग जब भीड़ में आ जाते हैं, तब काबू करना मुश्किल होता है। अभी आप देखना थोड़ी देर में महिलाएं भी सड़कों पर आ जाएंगी, उन्हें काबू करना तो और भी मुश्किल हो जाता है।’
वक्त: रात 11 बजे
सेफ हाउस से सिर्फ 20 मीटर दूर से फायरिंग
सड़क पर भीड़ बढ़ती जा रही थी। सेफ हाउस से भीड़ सिर्फ 20 मीटर की दूरी पर थी। भीड़ बढ़ने के साथ फायरिंग भी बढ़ रही थी। अब महसूस हो रहा था कि हमारे ठीक बगल से ही फायरिंग हो रही है। फायरिंग की आवाज सुनकर हम डर रहे थे, ये देखकर एक जवान बोला- ‘फायरिंग की आवाज से हम ये अंदाजा लगा लेते हैं कि फायर किस वेपन से हुआ है।'
'जब चट-चट टाइप की आवाज आए, इसका मतलब है कि हल्की राइफल यानी सिंगल बोर-डबल बोर की राइफल से फायरिंग हुई है। जब ठक-ठक की आवाज आए और आवाज में एक ग्रेविटी महसूस हो, तब ये एके-47 या इंसास का फायर होता है। अगर ठक-ठक की ग्रेविटी वाली आवाज तड़तड़ाहट के साथ आने लगे मतलब ये पक्का ऑटोमैटिक वेपन का बर्स्ट फायर है। अगर ये आवाज पास से आ रही है, मतलब अब अलर्ट मोड शुरू।’
मैंने पूछा, ‘आवाज से कैसे पता चलता है कि फायर हमारी तरफ आ रहा है या नहीं?’ उन्होंने बताया- जब शूं.. के साथ फायरिंग की आवाज आए.. इसका मतलब है कि फायर हमारी तरफ आया है और ऊपर से गुजरा है। सिर्फ ठक-ठक की आवाज का मतलब है कि किसी दूसरी तरफ फायर हुआ है।
वक्त: रात 1 बजे
भीड़ को कंट्रोल करने के लिए असम राइफल्स को आना पड़ा
मणिपुर में इंसरजेंसी का इतिहास रहा है इसलिए यहां असम राइफल्स स्थाई तौर पर तैनात है। असम राइफल्स गृह मंत्रालय के तहत आती है, लेकिन इसमें काम करने वाले जवान इंडियन आर्मी से ही डेप्यूटेशन पर आते हैं। हम जिस CRPF कैंप के सेफ हाउस में थे, वहां से करीब 200 मीटर दूर असम राइफल्स का बंकर भी था। भीड़ बढ़ने लगी, तो असम राइफल्स ने मोर्चा संभाला।
असम राइफल्स के जवान ट्रक में आए और भीड़ को डराने के लिए 5-6 लोगों को पकड़ कर ले जाने लगे। हालांकि, इसका उल्टा असर हुआ और महिलाएं सड़क पर आ गईं। देखते-देखते सड़क पर 100-150 महिलाएं इकठ्ठा हो गईं और कुकी भाषा में जोर-जोर से नारे लगाने लगीं।
सुबह के 4 बज गए थे, लेकिन भीड़ हटने का नाम ही नहीं ले रही थी। लगातार फायरिंग हो रही थी। हम थक गए थे, लेकिन CRPF के अफसर और जवान 48 घंटे से लगातार ड्यूटी दे रहे थे, कोई नहीं सोया था।
सुबह 4:30 बजे
CRPF के अफसरों ने कहा- आपकी पूरी रात यहीं बीत गई, निकल जाइए
सुबह होते-होते कुकी और मैतेई भीड़ छंटने लगी थी। हालांकि, अंदर के इलाकों में फायरिंग चलती रही। CRPF के अधिकारियों ने हमसे कहा कि आपकी पूरी रात यहां बीत गई है। अगर आप निकलना चाहते हैं, तो निकल जाएं। फायरिंग की आवाज के बीच हम निकले। आगे बढ़े ही थे कि फिर फायरिंग की आवाज आने लगी। हम इस बार असम राइफल्स के कैंप में रुक गए।
वक्त: सुबह 7 बजे
CRPF कैंप से निकले, फायरिंग हुई; असम राइफल्स के कैंप में फंसे
हम उस जगह पहुंचे, जहां रात में कुकी और मैतेई के बीच लड़ाई हुई थी। यहां असम राइफ‌ल्स और CRPF का कैंप है। उनके जवान राइफल लिए तैनात थे। हमने असम राइफल्स के जवानों से पूछा कि आगे निकल सकते हैं क्या। CRPF के लेफ्टिनेंट कर्नल ने कहा- अभी मत जाइए। ये फायरिंग ऑटोमैटिक वेपन से हो रही है। इसकी बुलेट दो किमी तक जाती है, अगर आपकी गाड़ी में लगी तो बुलेट पार कर जाएगी। आपके पास बुलेट प्रूफ गियर्स भी नहीं हैं।
हमने उनकी सलाह मान ली। खतरा था इसलिए हम असम राइफल्स के कैंप में रुक गए। करीब 2 घंटे रुके रहे। इसी दौरान वो स्कूल भी देखा, जिसमें रात में आग लगाई गई थी।
अब तक हमें फंसे हुए 10 घंटे हो चुके थे। दो घंटे बाद करीब 9 बजे हम निकले तो देखा कि रास्ते में जगह-जगह चुराचांदपुर और बिष्णुपुर पुलिस ने बैरिकेडिंग कर रखी थी। कुछ बैरिकेड्स पर भी कुकीलैंड लिखा था। रास्ते में सड़कों पर जले और टूटे घर दिखते रहे। हम इंफाल लौट आए।
वीडियो वायरल होने के बाद से फिर शुरू हुई हिंसा
19 जुलाई को कुकी महिलाओं के वायरल हुए वीडियो के बाद से कुकी इलाकों की तरफ से फायरिंग और हिंसा की घटनाएं बढ़ गई हैं। 4 मई को भीड़ 3 महिलाओं को निर्वस्त्र कर घुमा रही थी, उसी दिन कार वॉश में काम करने वाली कांगपोकपी जिले की 2 कुकी लड़कियों के साथ गैंगरेप किया गया।
फिर इंफाल ने इन्हें बीच सड़क पर पीट-पीटकर मार दिया। सबसे चौंकाने वाली बात ये है कि इन हिंसक घटनाओं में मैतेई महिलाओं के संगठन ‘मीरा पैबिस’ के शामिल होने के सबूत मिले हैं।
पीड़िताओं के मुताबिक इस भीड़ का नेतृत्व मीरा पैबिस से जुड़ी महिलाएं कर रही थीं। इन्हीं महिलाओं ने भीड़ में शामिल पुरुषों को रेप के लिए उकसाया भी। एक और केस सामने आया है, जिसमें 6 मई को इंफाल ईस्ट में एक 45 साल की कुकी महिला को निर्वस्त्र कर जला दिया गया था। ITLF ने एक डॉक्यूमेंट जारी किया है, जिसमें इस तरह की 13 घटनाओं के बारे में बताया है।
CM बीरेन सिंह ने मीडिया से कहा- रेप की सिर्फ एक घटना हुई
मणिपुर में हिंसा के बाद से ही CM बीरेन सिंह और उनकी सरकार लगातार सवालों के घेरे में है। 20 जुलाई को मणिपुर से वायरल हुए वीडियो पर जवाब देते हुए CM ने मीडिया से कहा था कि ये कोई एक वीडियो नहीं है, ऐसे काफी मामले सामने आए हैं। इस वजह से ही इंटरनेट बंद किया गया है।
हालांकि, 2 दिन बाद ही 22 जुलाई को CM बयान से पलट गए। इंडिया टुडे एनई के साथ बातचीत में उन्होंने दावा किया, 'हत्या, आगजनी और दंगों की शिकायतों के साथ राज्य भर में दर्ज 6,068 FIR में से ये रेप की इकलौती घटना थी।' कार वॉश सेंटर में रेप के मामले में उन्होंने कहा कि पोस्टमॉर्टम में रेप नहीं आया है।
........................................................
मणिपुर में मैतेई और कुकी गांवों में बॉर्डर की तरह बंकर बन गए हैं। गांव के बूढ़े-जवान-बच्चे हाथों में बंदूक लिए घूम रहे हैं। पढ़िए ये ग्राउंड रिपोर्ट...
